《柳初新 寿张带三先生内君》
清代·董俞

桂香蟾影雕栏折。喜已近、中秋节。凤箫轻按，鹿车双挽，偕隐风流高绝。

绿野林泉迥别。羡樊刘、并传仙诀。掌内珠光如月。

遍庭阶、芝芬兰茁。花间孟案，帘前莱綵，盛事一时誇说。

遥望玉楼琼阙。待携将、玄霜绛雪。

作者简介：清江苏华亭人，字苍水，号樗亭。董含弟。顺治十七年举人。康熙十八年举博学鸿词，未中。诗文与含齐名，时称“二董”。著有《樗亭集》、《浮湘集》、《度岭集》。